b'\n_START_ARTICLE_\nPasvalio Dievo Motinos Glob\xc4\x97jos cerkv\xc4\x97\n_START_SECTION_\nIstorija\n_START_PARAGRAPH_\nPirmoji \xc5\xa0v. Mitrofano cerkv\xc4\x97 Pasvalyje 1870 m. \xc4\xafrengta vietos kataliko gyventojo i\xc5\xa1nuomotame name, buvo Bir\xc5\xbe\xc5\xb3 filija. 1903 m. u\xc5\xbe i\xc5\xbedo l\xc4\x97\xc5\xa1as pastatyta nauja medin\xc4\x97 Dievo Motinos Glob\xc4\x97jos cerkv\xc4\x97._NEWLINE_Po Pirmojo pasaulinio karo cerkv\xc4\x97je ilgai nebuvo pamald\xc5\xb3, tod\xc4\x97l Bir\xc5\xbe\xc5\xb3 apskrities valdyba ketino j\xc4\x85 nugriauti. Lietuvos sta\xc4\x8diatiki\xc5\xb3 Vyskupijos tarybos ir tikin\xc4\x8di\xc5\xb3j\xc5\xb3 pra\xc5\xa1ymu, pastatas buvo paliktas sta\xc4\x8diatikiams. Pamaldos atnaujintos 1924 m. Bendruomen\xc4\x97 savo klebono netur\xc4\x97jo, jis atva\xc5\xbeiuodavo i\xc5\xa1 Bir\xc5\xbe\xc5\xb3 ar Gegabrastos. Pasvalyje 1927 m. buvo 31 sta\xc4\x8diatikis._NEWLINE_Po 1863 m. caro vald\xc5\xbeios konfiskuota ir perduota \xc5\xa1iai cerkvei Vilniaus Kapitulos nuosavyb\xc4\x97 \xe2\x80\x93 apie 2 ha \xc5\xbeem\xc4\x97s, vandens mal\xc5\xabnas \xe2\x80\x93 nusavinta bei i\xc5\xa1nuomota \xc4\xafvairiems asmenims._NEWLINE_Po Antrojo pasaulinio karo cerkv\xc4\x97 buvo Gegabrastos filija, joje retkar\xc4\x8diais vyko pamaldos. 1948 m. Pasvalio mal\xc5\xabno direktoriaus nurodymu i\xc5\xa1ne\xc5\xa1us liturginius daiktus supilti gr\xc5\xabdai. Oficialiai i\xc5\xa1registruota tik 1959 m., bet pamald\xc5\xb3 joje nebebuvo. Pasvalyje tuomet gyveno apie 20 sta\xc4\x8diatiki\xc5\xb3. Apgriauta, be kupol\xc5\xb3 ir kry\xc5\xbei\xc5\xb3 cerkv\xc4\x97 stov\xc4\x97jo mal\xc5\xabno, naudojusio jos patalpas sand\xc4\x97liui ir archyvui, kieme._NEWLINE_Apie 1978 m. buvusioje cerkv\xc4\x97je \xc4\xafsik\xc5\xabr\xc4\x97 Pasvalio melioracijos valdybos pu\xc4\x8diam\xc5\xb3j\xc5\xb3 orkestro \xe2\x80\x9eD\xc5\xabdoriaus\xe2\x80\x9c klubas. Jo nariai susiremontavo patalpas, \xc4\xafsireng\xc4\x97 ap\xc5\xa1ildym\xc4\x85, prid\xc5\xabr\xc4\x97 priestat\xc4\x85 (i\xc5\xa1 kiemo pus\xc4\x97s). Klube grojo apie 30 orkestrant\xc5\xb3._NEWLINE_Pastate jau sovietme\xc4\x8diu kaupta kra\xc5\xa1to sen\xc5\xb3j\xc5\xb3 stogastul\xc2\xadpi\xc5\xb3 ir dievuli\xc5\xb3 kolekcija: nykstan\xc4\x8di\xc5\xb3 kaim\xc5\xb3 pakeli\xc5\xb3 stogastulpius, koplytstulpius bei kitas muziejines vertybes buvusioje sta\xc4\x8diatiki\xc5\xb3 cerkv\xc4\x97je ma\xc5\xbedaug nuo 1970 m. d\xc4\x97jo kra\xc5\xa1totyrininkas Antanas Stapulionis._NEWLINE_Pasak ilgame\xc4\x8dio \xe2\x80\x9eD\xc5\xabdoriaus\xe2\x80\x9c klubo vadovo Algirdo Mikalausko, statant klubo priestat\xc4\x85, \xc5\xa1ventoriuje rasta palaidot\xc5\xb3 \xc5\xbemoni\xc5\xb3 kaul\xc5\xb3, tvarkant teritorij\xc4\x85 dar buvo pastebima cementini\xc5\xb3 kry\xc5\xbeeli\xc5\xb3, manoma, likusi\xc5\xb3 nuo Pirmojo pasaulinio karo.'